	ODLUKA O ODREĐIVANJU VELIKIH TEHNIČKIH SISTEMA OD ZNAČAJA ZA ODBRANU

("Sl. glasnik RS", br. 15/2009)


1. Ovom odlukom određuju se veliki tehnički sistemi od značaja za odbranu i tehnička sredstva od značaja za funkcionisanje tih sistema u oblasti telekomunikacija, informatike, saobraćaja, energetike, vodosnabdevanja i drugim oblastima od značaja za odbranu i propisuje se postupak obaveštavanja o izboru, izgradnji i razvoju tih sistema, nabavkama tehničkih sredstava i način obezbeđenja tehničkih sredstava i postavljanju zahteva za njihovo usklađivanje s potrebama odbrane zemlje.

2. Velikim tehničkim sistemom, u smislu tačke 1. ove odluke, smatra se celina, odnosno skup međusobno uređenih delova i postupaka koji obezbeđuju tehničko-tehnološko jedinstvo i samostalnost sistema ili njegovu funkcionalnu povezanost s drugim tehničkim sistemima od značaja za odbranu.

3. Veliki tehnički sistem od značaja za odbranu na teritoriji Republike Srbije je:

1) u oblasti saobraćaja: Akcionarsko društvo za vazdušni saobraćaj "JAT AIRWAYS" a.d. Beograd; Javno preduzeće Aerodrom "Nikola Tesla"; Agencija za kontrolu letenja Srbije i Crne Gore d.o.o.; Javno preduzeće "PTT saobraćaja Srbija" i Javno preduzeće "Železnice Srbije", Beograd.

2) u oblasti energetike: Javno preduzeće "Elektroprivreda Srbije", Beograd i njegova zavisna privredna društva osnovana za obavljanje delatnosti proizvodnje i distribucije energije; Javno preduzeće "Elektromreže Srbije", Beograd; "NIS" a.d. Novi Sad; Javno preduzeće "Srbijagas", Novi Sad; "Rafinerija nafte" d.o.o., Beograd; "FAM" d.o.o. Kruševac i Javno preduzeće "Transnafta", Pančevo.

3) u oblasti proizvodnje uglja za potrebe termoelektrana: Javno preduzeće "Rudarski basen Kolubara", Lazarevac i Privredno društvo "Termoelektrane i kopovi Kostolac" d.o.o. Kostolac.

4) u oblasti vodosnabdevanja: Javno vodovodno preduzeće "Srbijavode", Beograd; "Vode Vojvodine", Novi Sad; Javno komunalno preduzeće "Beogradski vodovod i kanalizacija", Beograd; Javno preduzeće za vodosnabdevanje "Rzav", Arilje; Javno preduzeće za vodosnabdevanje i za proizvodnju i distribuciju električne energije "Ibar", Zubin potok; Javno komunalno preduzeće "Vodovod i kanalizacija", Novi Sad i javna komunalna preduzeća vodovoda i kanalizacije u gradovima.

5) U drugim oblastima: Radiodifuzna ustanova "Radio Televizija Srbije", Beograd; Javno preduzeće Novinska agencija "Tanjug"; Javno preduzeće za gazdovanje šumama "Srbijašume", Beograd; Javno preduzeće za gazdovanje šumama "Vojvodinašume", Novi Sad; "Elektronska industrija" a.d., Niš; Javno preduzeće "Skijalište", Srbije i gradske toplane.

4. Ministarstvo odbrane postavlja zahteve za usklađivanje velikih tehničkih sistema s potrebama odbrane, odnosno za nabavku tehničkih sredstava za funkcionisanje tih sistema, na osnovu obaveza koje su utvrđene Planom odbrane Republike Srbije i odlukom kojom je propisan način i postupak izvršavanja obaveze planiranja priprema za odbranu.

5. O izboru, izgradnji vitalnih, odnosno kapitalnih objekata i razvoju tehničkih sistema iz tačke 3. ove odluke, odnosno nabavci tehničkih sredstava od značaja za funkcionisanje tih sistema, investitor obaveštava Ministarstvo odbrane i nadležno ministarstvo. Uz obaveštenje investitor prilaže i odgovarajuću investiciono-tehničku dokumentaciju o sistemu, odnosno specifikaciju za nabavku tehničkih sredstava i obrazložen program razvoja odnosnog sistema.

6. Po prijemu obaveštenja, odnosno upoznavanju investitora, u smislu tačke 5. ove odluke, Ministarstvo odbrane će u roku do 30 dana postaviti zahtev investitoru u pogledu prilagođavanja tehničkog sistema potrebama odbrane zemlje, odnosno za nabavku tehničkih sredstava za funkcionisanje tog sistema.

Zahtev iz stava 1. ove tačke, sadrži uslove i način za usklađivanje odnosnog tehničkog sistema s potrebama odbrane, odnosno za nabavku tehničkih sredstava, s tim da se usklađivanjem ne narušavaju tehničko-tehnološko jedinstvo i funkcija sistema u određenoj privrednoj ili drugoj delatnosti.

7. Danom stupanja na snagu ove odluke prestaje da važi Odluka o određivanju velikih tehničkih sistema od interesa za odbranu zemlje ("Službeni list SRJ", br. 54/94, 58/94, 65/94 i 10/97).

8. Ova odluka stupa na snagu osmog dana od dana objavljivanja u "Službenom glasniku Republike Srbije".

